फर्जी नियुक्ति, तीन साल से आयुष विंग में थी पदस्थ, गिरफ्तार
जिला आयुर्वेद विभाग में फर्जी नियुक्ति के मामले में मंगलवार को रामपुर पुलिस ने एक महिला को गिरफ्तार कर न्यायिक रिमांड में जेल भेज दिया। महिला 3 साल से आयुर्वेद विभाग में कार्य करते हुए जिला अस्पताल के आयुष विंग में पदस्थ थी।
जिला आयुर्वेद विभाग में फर्जी तरीके से थोक में भर्ती की गई। बेरोजगार सरकारी नौकरी के चक्कर में फंसे। मोटी रकम देकर फर्जी नियुक्ति हासिल की। विभाग के बाबू समेत अन्य कर्मचारियों और दलालों की संलिप्तता से फर्जी प्रमाण पत्रों के जरिए यह नियुक्ति हुई। एक माह पहले पुलिस ने इस बड़े फर्जीवाड़े का खुलासा किया था। मामले में विभाग के बाबू राजकुमार शर्मा, डॉ. प्रदीप देवांगन समेत कुछ कर्मचारी और दलाल पकड़े गए। साथ ही फर्जी नियुक्ति हासिल करने वाले भी पकड़े गए थे। मामले में रामपुर पुलिस की जांच जारी थी। जांच के आधार पर मंगलवार को पुलिस ने विभाग में फर्जी प्रमाण पत्र से नियुक्ति हासिल करने वाली मंुगेली जिला अंतर्गत धौराभाठा निवासी ललिता साहू (22) पति विशाल साहू को गिरफ्तार किया। ललिता पिछले तीन साल से विभाग में कार्यरत थी। वह जिला अस्पताल स्थित आयुष विंग में चतुर्थ श्रेणी की कर्मचारी के पद पर पदस्थ थी। गिरफ्तारी के बाद उसे न्यायालय में पेश किया गया। जहां से न्यायिक रिमांड पर जेल भेज दिया गया। पुलिस फरार आरोपियों की तलाश कर रही है।
मामले में 9वीं गिरफ्तारी
आयुर्वेद विभाग में फर्जी नियुक्ति मामले में इससे पहले विभाग के डॉक्टर, बाबू समेत 8 आरोपियों की गिरफ्तारी हो चुकी है। मामले में ललिता 9वें आरोपी के रूप में गिरफ्तार हुई है। पुलिस के मुताबिक इस मामले में कुछ अन्य आरोपी फरार है। जिनकी सरगर्मी से तलाश की जा रही है। पुलिस टीम पतासाजी में जुटी है।
बेरोजगार झांसे से बचें
सरकारी नौकरी दिलाने का झंासा देकर बेरोजगारों से मोटी रकम हासिल करके उन्हें ठगा जाता हैं। या फिर सरकारी विभाग के अधिकारियों-कर्मचारियों से मिलीभगत करके फर्जी प्रमाण पत्र के सहारे नौकरी लगवाते हैं। जो पूर्णत: अवैध होता है। इसलिए बेरोजगार मेहनत से नौकरी हासिल करें। शार्टकट से बचें।
पकड़ाए दो बड़े मामले
जिला पुलिस ने इस वर्ष सरकारी विभाग में फर्जी नियुक्ति का दो मामला पकड़ा। एक जिला स्तर पर आयुर्वेद विभाग में फर्जी नियुक्ति दिलाने का। दूसरा प्रदेश के कई जिलों में सरकारी नौकरी दिलाने का झांसा देकर मोटी रकम लेने के बाद फर्जी नियुक्ति पत्र थमाने का। दूसरे मामले के तार राजधानी तक जुड़े थे।
ललिता साहू
hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva mai_Deva